একটি সন্দেহের অবসান : বক্ষমান নিবন্ধে আমরা এমন একটি সন্দেহের অপনোদন করতে প্রয়াস পাব যা কোন কোন লোক রাসূলুল্লাহ (সা:)-এর সিফাতে তাবলিগ বা প্রচারের স্বরূপ সম্বন্ধে পোষণ করে থাকে। আল-কোরআনের বিভিন্ন আয়াতে এই অর্থপূর্ণ বাণী রয়েছে যে, “রাসূলগণের কাজ হচ্ছে শুধু কেবল পয়গাম পৌঁছে দেয়া”-এর দ্বারা কতিপয় ক্ষীণদৃষ্টিধারীদের এই ধোঁকা হতে পারে যে, রাসূলের দায়িত্ব হচ্ছে শুধু কেবল অহীয়ে ইলাহীর তাবলিগ করা। অর্থাৎ কোরআনুল কারীমের শব্দগুলোকে মানুষের কাছে হুবহু পৌঁছে দেয়াই তাঁর দায়িত্ব। এগুলোর তাত্ত্বিক বিশ্লেষণ, উদ্দেশাবলীর সঞ্চালন তাঁর দায়িত্বের অন্তর্ভুক্ত নয়। এমনকি এই অধিকারও তাঁকে দেয়া হয়নি। তাদের দৃষ্টিতে মুবাল্লেগ রাসূলের পদমর্যাদা হচ্ছে একজন কাসেদ বা সংবাদবাহকতুল্য। যে একস্থান হতে অন্যস্থানে চিঠি পৌঁছে দেন। কিন্তু এই চিঠির ভাষার অর্থ, মর্ম-বিশ্লেষণ করার দায়িত্ব তার নয়। এমনকি সে এ কথাও জানে না যে, আবদ্ধ খামে কি আছে।